Úradný vestník L 158 , 02/06/1998 S. 0001 - 0002



Spoločná pozícia z 25. mája 1998 definovaná Radou na základe článku J.2 Zmluvy o Európskej únii, týkajúca sa ľudských práv, demokratických princípov, zákonnosti a správneho vládnutia v Afrike (98/350/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä na jej článok J.2, keďže podľa článku J.1 ods. 2 Zmluvy o Európskej únii je jedným z cieľov spoločnej zahraničnej a bezpečnostnej politiky rozvíjať a upevňovať demokraciu a zákonnosť a rešpektovať ľudské práva a základné slobody; keďže zasadnutie Rady a predstaviteľov členských štátov na pôde Rady prijalo rezolúciu o ľudských právach, demokracii a rozvoji dňa 28. novembra 1991; keďže podľa článkov 4 a 5 štvrtého Dohovoru medzi krajinami AKT a ES, podpísaného v Lomé dňa 15. decembra 1989, revidovaného dohodou, podpísanou na Mauríciu 4. novembra 1995, musí práca vykonaná spoločenstvom a jeho členskými štátmi v rámci spolupráce medzi krajinami AKT a ES brať do úvahy ľudský rozmer a je založená na rešpektovaní ľudských práv, demokratických princípov, zákonnosti a správneho vládnutia; keďže podľa článku 3 spoločnej pozície 97/356/SZBP [1] o predchádzaní konfliktom a rezolúcii v Afrike prijatou 2. júna 1997 Rada poznamenáva, že v súlade s príslušnými postupmi sa podniknú kroky na zabezpečenie koordinácie úsilia Európskeho spoločenstva a tých členských štátov, ktoré spolupracujú na rozvoji a podpore ľudských práv, demokracie, zákonnosti a správneho vládnutia; keďže ľudské práva sú všeobecné, nedeliteľné, vzájomne závislé a vnútorne prepojené, DEFINUJE TÚTO SPOLOČNÚ POZÍCIU: Článok 1 Cieľom únie je pracovať v partnerskom vzťahu s africkými krajinami s cieľom presadiť rešpektovanie ľudských práv, demokratických princípov, zákonnosti a správneho vládnutia. Tento prístup bude slúžiť ako rámec pre činnosť členských štátov. Cieľom tejto spoločnej pozície je prispieť k súdržnosti vonkajších činností únie v Afrike, vrátane vhodných politických reakcií. Únia si uvedomuje, že demokratizácia je proces, ktorému možno napomáhať vhodnou podporou medzinárodného spoločenstva, vrátane únie a že mnohé africké krajiny v posledných rokoch úspešne zaviedli reformy, ktoré zvýšili schopnosť jednotlivcov využívať ľudské práva a demokratické procesy. Článok 2 Únia si plne uvedomuje právo zvrchovaných štátov určiť si svoje vlastné ústavne usporiadanie a ustanoviť si vlastné administratívne štruktúry v súlade s ich históriou, kultúrou, tradíciami a sociálnym a etnickým zložením. V tomto rámci sa únia zaväzuje povzbudzovať a podporovať prebiehajúci demokratizačný proces v Afrike na základe rešpektovania nasledovných princípov: a) ochrany ľudských práv (občianskych a politických, sociálnych, hospodárskych a kultúrnych); b) rešpektovania základných demokratických princípov, vrátane: - práva vyberať si a meniť predstaviteľov moci v slobodných a regulárnych voľbách, - oddelenia zákonodarnej, výkonnej a súdnej moci, - záruk slobody prejavu, informácií, spolčovania sa a politického organizovania; c) zákonnosti, ktoré umožňujú občanom brániť svoje práva a ktoré zahŕňajú zákonodarnú a súdnu moc, umožňujúcu plné uplatnenie ľudských práv a základných slobôd a spravodlivý, dostupný a nezávislý súdny systém; d) správneho vládnutia, vrátane transparentného a zodpovedného riadenia všetkých zdrojov krajiny na účely spravodlivého a udržateľného rozvoja. Článok 3 a) Pri rozhodovaní o politike voči jednotlivým krajinám bude únia brať do úvahy ich východiskové body a smer a tempo zmien, ako aj politické záväzky príslušných vlád. Vysokou prioritou únie bude pozitívny a konštruktívny prístup, ktorý podporuje ľudské práva, demokratické princípy, zákonnosť a správne vládnutie. b) Únia, pracujúca s vládami aj s občianskou spoločnosťou na základe partnerstva a spolupráce, zváži zvýšenie svojej podpory tým africkým krajinám, v ktorých sa udiali pozitívne zmeny a kde sa príslušné vlády angažujú v presadzovaní pozitívnych zmien. Tam, kde sú zmeny negatívne, zváži únia náležité reakcie, ktoré by mohli pomôcť zvrátiť takýto vývoj na základe princípov stanovených v rezolúcii prijatej 28. novembra 1991. Článok 4 Rada berie na vedomie, že Komisia má v úmysle zamerať svoje činnosti na dosiahnutie cieľov a priorít tejto spoločnej pozície, v prípade potreby, príslušnými opatreniami spoločenstva. Článok 5 Činnosti únie pri uplatňovaní tejto spoločnej pozície sa preskúmajú každých šesť mesiacov. Článok 6 Táto spoločná pozícia nadobúda účinnosť dňom jej prijatia. Článok 7 Táto spoločná pozícia sa uverejní v úradnom vestníku. V Bruseli 25. mája 1998 Za Radu Predseda R. Cook [1] Ú. v. ES L 153, 11.6.1997, s. 1. --------------------------------------------------